Document ID: /fineweb-2-swissfilter-quality_10-filterrobots/filtered/02819.jsonl.gz/89

U ime Oca i Sina i Duha Svetoga. Amen.
Predvoditelj: Bože, u pomoć mi priteci.
Svi: Gospodine pohiti da mi pomogneš.
Predvoditelj: Slava Ocu... Svi: Kako bijaše…
Molitva za sve
Molimo:
Za sve koji su razapeti kao tvoj Sin, i za one koji se osjećaju napuštenima.
Za sve koji ne podnose svoju sudbinu, za one koji trpe i koji ne vide nikakvog smisla niti izlaza.
Za sve kojima se ne vjeruje, koji žive pod pritiskom sumnje i klevete.
Za one, kojima je oštrim sudom drugih potkopano povjerenje u same sebe.
Za sve koji ne nailaze na razumijevanja, koji ne čuju riječi koje liječe, niti ikoga da bi ih prihvatio.
Za sve plašljive, za one čija je savjest u grču i nije slobodna.
Za sve koji žive u napetosti i nemiru, koji su nesigurni i ne prihvaćaju više nikakav savjet.
Za sve koji moraju živjeti s nepravdom, koji su dio neljudskog sustava i ne mogu iz njega izaći.
Za one koji su prisiljeni protiv svoje volje i svoje savjesti boriti se i ubijati.
Za razumijevanje svih koji hoće rat i siju svađu, koji iz uništavanja drugih zarađuju novac.
Za pogođene virusnom pandemijom i za sve nas koji smo u opasnosti.
Za zle i opasne.
Za oslobođenje od njihove neljudskosti i za oproštenje.
MOLITVA KRUNICE
Vjerujem u Boga, Oca svemogućega,
Stvoritelja neba i zemlje.
I u Isusa Krista, Sina njegova jedinoga,
Gospodina našega,
koji je začet po Duhu Svetom,
rođen od Marije Djevice,
mučen pod Poncijem Pilatom,
raspet umro i pokopan; sašao nad pakao,
treći dan uskrsnuo od mrtvih;
uzašao na nebesa,
sjedi o desnu Boga Oca svemogućega;
odonud će doći suditi žive i mrtve.
Vjerujem u Duha Svetoga,
svetu Crkvu katoličku,
općinstvo svetih,
oproštenje grijeha,
uskrsnuće tijela
i život vječni.
Amen.
Oče naš…
Slava Ocu…
Litanije Boga Oca
Gospodine, smiluj se!
Kriste, smiluj se!
Gospodine, smiluj se!
Kriste, čuj nas!
Kriste, usliši nas
Oče nebeski, Bože, smiluj nam se
Sine, Otkupitelju svijeta, Bože, smiluj nam se
Duše sveti, Bože, smiluj nam se
Sveto Trojstvo, jedan Bože, smiluj nam se
Oče, stvoritelju svijeta, smiluj nam se
Oče, izmiritelju svijeta
Oče, vječna mudrosti
Oče, beskrajna dobroto
Oče, providnosti neiskazana
Oče, izvore svega što postoji
Oče, presveti
Oče, beskrajnog milosrđa
Oče, branitelju naš
Oče, naša radosti i slavo
Oče, bogatstvo neizmjerno
Oče, veličajnosti Crkve
Oče, nado kršćana
Oče, uništenje idola
Oče, utjeho naroda,
Oče, radosti svećenika,
Oče, darivatelju obiteljskog života
Oče, pomoći siromaha,
Oče, razveselitelju tužnih
Oče, prijatelju mladih
Oče, čuvaru malenih
Oče, slobodo zasužnjenih
Oče, svjetlo onih koji su u tami,
Oče, ponizitelju oholih
Oče, mudrosti pravednih
Oče, spasenje očajnih
Oče, blizino napuštenih
Oče, luko spasa u opasnostima
Oče, mire i zaštito slabih
Oče, jakosti u starosti
Oče, sigurnosti umirućih
Oče, živote preminulih
Oče, slavo svetih
Jaganjče Božji, koji oduzimaš grijehe svijeta, – oprosti nam Gospodine.
Jaganjče Božji, koji oduzimaš grijehe svijeta, – usliši nas Gospodine.
Jaganjče Božji, koji oduzimaš grijehe svijeta, – smiluj nam se.
Pomolimo se: Oče, naša zemlja te treba, svaki čovjek te treba. Budi uvijek s nama. Upravljaj narodima, upali u nama oganj ljubavi da postanemo nova stvorenja. Molimo te za svu tvoju djecu, daruj svima mir, sigurnost, zdravlje i blagoslov u ime predragocjene krvi tvoga Sina Isusa. Koji živi i kraljuje u vijeke vjekova. Amen.
MISNA ČITANJA
Prvo čitanje:
Čitanje Knjige Izlaska
U one dane: Gospodin progovori Mojsiju: »Požuri se dolje! Narod tvoj, koji si izveo iz zemlje egipatske, pošao je naopako. Brzo su zašli s puta koji sam im odredio. Napravili su sebi tele od rastopljene kovine, preda nj pali ničice, žrtve mu prinijeli uz poklike: 'Ovo je bog tvoj, Izraele, koji te izveo iz zemlje egipatske!' Dobro vidim — reče dalje Gospodin Mojsiju — da je ovaj narod tvrde šije. Pusti sada neka se gnjev moj na njih raspali da ih istrijebim, a od tebe ću učiniti velik narod.« Mojsije se pak zauze pred licem Gospodina, Boga svoga: »Gospodine! Čemu da gnjevom plamtiš na svoj narod koji si izveo iz zemlje egipatske silom velikom i rukom jakom! Zašto bi Egipćani morali reći: 'U zloj ih je namjeri izveo da ih smakne u brdinama i izbriše s lica zemlje!' Smiri svoj gnjev i ljutinu; odustani od zla svome narodu! Sjeti se Abrahama, Izaka, i Izraela, slugu svojih, kojima si se samim sobom zakleo i obećao im: 'Razmnožit ću vaše potomstvo kao zvijezde na nebu i svu zemlju ovu što sam obećao dat ću vašem potomstvu, i baštinit će je dovijeka!'« I ražali se Gospodin pa ne učini zlo kojim se bijaše zaprijetio svome narodu.
Riječ Gospodnja.
Otpjevni psalam:
Sjeti me se, Gospodine, po dobroti svojoj – svi ponavljaju.
Načiniše tele na Horebu,
klanjahu se liku slivenu.
Zamijeniše Slavu svoju
likom bika što proždire travu.
Zaboraviše Boga, koji ih izbavi
u Egiptu znamenja čineći
i čudesa u Kamovoj zemlji
i strahote na Crvenome moru.
Već namisli da ih satre,
al' Mojsije, izabranik njegov,
zauze se za njih
da srdžbu mu odvrati, te ih ne uništi.
Evanđelje:
Čitanje svetog Evanđelja po Ivanu
U ono vrijeme: Reče Isus Židovima: »Ako ja svjedočim sam za sebe, svjedočanstvo moje nije istinito. Drugi svjedoči za mene i znam: istinito je svjedočanstvo kojim on svjedoči za mene. Vi ste poslali k Ivanu i on je posvjedočio za istinu. Ja ne primam svjedočanstva od čovjeka, već govorim to da se vi spasite. On bijaše svjetiljka što gori i svijetli, a vi se htjedoste samo za čas naslađivati njegovom svjetlosti. Ali ja imam svjedočanstvo veće od Ivanova: djela koja mi je dao izvršiti Otac, upravo ta djela koja činim, svjedoče za mene — da me poslao Otac. Pa i Otac koji me posla sam je svjedočio za mene. Niti ste glasa njegova ikada čuli niti ste lica njegova ikada vidjeli, a ni riječ njegova ne prebiva u vama jer ne vjerujete onomu kojega on posla. Vi istražujete Pisma jer mislite po njima imati život vječni. I ona svjedoče za mene, a vi ipak nećete da dođete k meni da život imate. Slave od ljudi ne tražim, ali vas dobro upoznah: ljubavi Božje nemate u sebi. Ja sam došao u ime Oca svoga i vi me ne primate. Dođe li tko drugi u svoje ime, njega ćete primiti. Ta kako biste vi vjerovali kad tražite slavu jedni od drugih, a slave od Boga jedinoga ne tražite! Ne mislite da ću vas ja tužiti Ocu. Vaš je tužitelj Mojsije u koga se uzdate. Uistinu, kad biste vjerovali Mojsiju, i meni biste vjerovali: ta o meni je on pisao. Ali ako njegovim pismima ne vjerujete, kako da mojim riječima vjerujete?«
Riječ Gospodnja.
Molitva za duhovnu pričest
Pomolimo se: Isuse moj, vjerujem da si prisutan u Presvetom Sakramentu, ufam se u te, ljubim te nada sve. Iz ove ljubavi kajem se od srca za sve grijehe i obećavam da ću se čuvati svakoga grijeha. Moja duša čezne za tobom, ali ja te ne mogu sada primiti u Presvetom Sakramentu, dođi barem duhovnim načinom u moje srce. (Pomisli da si Isusa doista primio.) Isuse moj, klanjam ti se kao da si u mom srcu stvarno svojim presvetim Tijelom prisutan i sjedinjujem se s tobom. O, ne daj da se ikada od tebe rastavim! Tvoj sveti blagoslov sišao na mene i ostao vazda sa mnom. Amen.
Molitva za koronom oboljele
Molimo za sve ljude koji su od korona virusa oboljeli,
za sve koji se plaše ove infekcije,
za sve koji se boje slobodno kretati,
za liječnike i medicinsko osoblje koje njeguju bolesnike,
za znastvenike koji tragaju za lijekom i zaštitom,
neka Bog našem svijetu u ovom trenutku krize udijeli blagoslov.
Svemogući vječni Bože, ti si naša snaga i zaštita,
brojne generacije prije nas iskusili su te kao moćnog,
kao pomoćnika u svim nevoljama.
Budi uza sve koji su ovom krizom pogođeni,
i osnaži nas u vjeri da se brineš za svakaoga od nas.
Po Kristu Gospodinu našemu. Amen.
Svetom Roku da nas sačuva pandemije
Spasitelju, Isuse Kriste, u svojoj blagoj providnosti i očinskoj mudrosti postavio si svetoga Roka moćnim zaštitnikom protiv zaraznih bolesti i po njemu uvijek dijelio obilje blagoslova ljudima u bolesti i tjeskobi. Pošalji ga u ovom času kad nam je zdravlje ugroženo neka nas štiti i za nas moli kako bismo bili dostojni Tvojih obećanja. Ne dopusti, Gospodine, da se oslanjamo samo na svoje umijeće i znanje, već da se pouzdajemo u tvoju pomoć i veliko milosrđe. Udijeli nam zdravlje duše i tijela kako bismo trajno mogli iskazivati Tebi slavu i hvalu. A svi za koje molimo, žive ili mrtve, neka po zagovoru Tvojih svetih miljenika milostivo dobiju oproštenje svojih grijeha i zasluže stići u vječni život u nebu. Po Kristu, Gospodinu našem. Amen.
Blagoslov
I neka na sve nas siđe blagoslov Boga svemogućega
Oca i Sina + Duha Svetoga. Amen.
Ostanimo u miru!
Bogu hvala!
Svetom vodom blagoslovite osobe i prostor u kojem živite.
Šaljite nam fotogafije vaše obitelji okupljene oko „obiteljskog oltara“. (Selfije)
Priredio: fra Branko Radoš, ofm